OpenLLM-France/wikimedia huggingface dataset:
# Alfred Pellegrini

Alfred Pellegrini (Dresden, 5 de febrer de 1887 - Landshut, 4 de desembre de 1962), fou un violinista alemany.
Era net de la cantant Clementine Pellegrini i el músic Julius Pellegrini.
Estudià al Seminari Gymnasium de Dresden i al Conservatori de Praga amb Antonín Dvořák i Otakar Ševčík, i a la Universitat de Leipzig amb Arthur Prüfer, i a la de Múnic amb el musicòleg Hermann von der Pfordten. De 1912 a 1914 va fer una gira per Aussig, Bayreuth, Bodenbach, Dresden, Grècia, Iugoslàvia, Landshut, Leipzig, Leitmeritz, Múnic,Odessa, París, Praga. Fou concertino a Cherson-Odessa 1914 a 1015, i a partir d'aquest any fou professor de violí a l'Acadèmia de Música Leitmeritz durant uns anys.

## Llocs de consulta

* Biblioteca Estatal de Baviera
* Associació de Biblioteques Baviera (16)
* Arxiu de Música Alemany de la Biblioteca Nacional Alemanya (9)
* Xarxa de biblioteques compartides (2)
* Associació de Biblioteques Hessianes
* Centre Biblioteca Universitari de l'Estat de Rin del Nord-Westfàlia (4)
* Associació de Biblioteques alemanyes del Sud-oest (13)
* Biblioteca Virtual de Musicologia (31)

## Referències

* https://bmlo.de/p0184
# Vinzenz Reifner

Vinzenz Reifner (Terezín, 25 d'octubre de 1878 - Dresden, 26 de novembre de 1922) fou un compositor bohemi.
Estudià filosofia en la Universitat de Praga i música amb Cyrill Kistler.
Les seves principals composicions són els poemes simfònics Frühling, Dornröschen i Die Bremer Stadtmusikanten, un ballet-obertura i una balada per a solos, cor i orquestra. També és autor de diversos lieder i altres composicions de menor importància, havent-se popularitzat en la seva època alguns dels lieders en el seu país.

## Bibliografia

* Enciclopèdia Espasa, vol. 50, pàg. 352. (ISBN-84-239-4550-2)
# Anton Witek

Anton Witek (Žatec, 7 de gener de 1872 - Winchester, 19 d'agost de 1933) va ser un violinista bohemi.

## Biografia

Va estudiar al Conservatori de Praga amb Antonín Bennewitz. Del 1894 al 1909 va ser concertino de lOrquestra Filharmònica de Berlín. Va donar concerts amb la pianista danesa Vita Witek, després es va casar amb ella i des del 1902 també va actuar com a part del Trio Filharmònic de Berlín amb la seva dona i el violoncel·lista Joseph Malkin. Va impartir classes al "Conservatori Stern" i al "Conservatori Klindworth-Scharwenka" (entre els seus estudiants, en particular, Cecil Burley). Juntament amb Willie Burmester, és considerat un dels primers violinistes notables a canviar (c.1906) des de cordes de filferro fins a cordes d'acer.
El 1910 es va traslladar als Estats Units, ocupant el lloc d'acompanyant de lOrquestra Simfònica de Boston. El 1917 va interpretar per a l'orquestra l'arranjament de l'himne nacional americà, la interpretació del qual es va convertir en una tasca particularment important arran de l'escàndol que envoltava el líder de l'orquestra Karl Muck. En el període de Boston, va reprendre el trio de piano amb la mateixa formació, inclòs Joseph Malkin, que també s'havia traslladat als Estats Units. Després de 1918 va treballar a lOrquestra de Frankfort.

## Referències

* ↑ Catàleg de la Biblioteca Nacional d'Alemanya (alemany)
* ↑ Algunes fonts afirmen que es tracta d'un altre Zaatz, que ara forma part de la ciutat de Paldau, a Estíria. L'any de naixement de vegades es diu 1873.
# Caupo de Turaida

Caupo of Turaida o Kaupo (? - 21 de setembre de 1217) va ser un líder dels livonians finesos a principi del Segle XIII, en les actuals Letònia i Estònia durant la Croada Livoniana. De vegades se l'anomena Rei de Livònia i la Crònica d'Enric de Livònia s'hi refereix com a quasi rex (gairebé un rei).
Va ser el primer líder rellevant de Livònia a ser evangelitzat, probablement batejat al voltant de 1191 per Teodoric de Treyden. Va esdevenir un cristià fervorós, amic personal del bisbe Albert de Buxhövden, fundador de la ciutat de Riga, a qui va acompanyar entre 1203 i 1204 en un viatge a Roma per conèixer al papa Inocenci III. Segons sembla el papa en conèixer-lo va quedar impressionat i li va fer entrega d'una bíblia. En tornar del viatge la seva tribu s'havia rebel·lat en contra seva i Caupo va ajudar a conquerir i destruir el Castell de Turaida, que havia estat sota els seus dominis.
També va participar en la Croada Livoniana contra les tribus que encara no havien estat evangelitzades i va morir en la batalla del dia de Sant Mateu el 1217, a mans de les tropes del líder estonià Lembitu. El seu fill Bertold també havia mort el 1210 a la batalla d'Ümera.
La historiografia que es conserva sobre la seva figura és contradictòria. Se'l pot presentar com un traidor al seu poble i un agent de l'enemic invasor, o bé com un líder visionari que volia que el seu poble formés part de la pròspera cultura cristiana i europea. Ambdues visions estan fortament influenciades pel nacionalisme del segle xix. Algunes llegendes letones s'hi refereixen com "Kaupo, aquell que va vendre la seva ànima als bisbes estrangers."

## Vegeu també

* Croada Livoniana

## Referències

* ↑ Urch, R.O.G. Latvia — Country and People. London: George Allen and Unwin Ltd. 1938.
# Colorado Jim

Colorado Jim (The Naked Spur) és una pel·lícula estatunidenca dirigida per Anthony Mann, estrenada el 1953 i doblada al català.

## Argument

Howard Kemp (James Stewart) perd la seva granja mentre lluita en la guerra civil i es dirigeix cap a les Rocoses d'Abilene, a Kansas, en persecució de l'assassí Ben Vandergroat, per tal d'embutxacar-se la recompensa de 5.000 dòlars. Kemp troba en el seu camí un vell cercador d'or, Jesse Tate, i un soldat de reputació dubtosa, desertor de l'exèrcit de la Unió, Roy Anderson. Capturen Vandergroat i la seva amiga, Lina Patch (Janet Leigh). Però durant el viatge de tornada a través de les Rocoses, Vandergroat intentarà fugir dividint els tres homes, tocant les febleses de cadascun d'ells.

## Repartiment

* James Stewart: Howard Kemp
* Janet Leigh: Lina Patch
* Robert Ryan: Ben Vandergroat
* Ralph Meeker: Roy Anderson
* Millard Mitchell: Jesse Tate

## Al voltant de la pel·lícula

* «The naked spur» es refereix alhora al pic rocós on han estat rodades les últimes seqüències de la pel·lícula, a la regió de Durango, i l'esperó de cavaller utilitzat per James Stewart per escalar-lo.
* Aquesta pel·lícula fa pensar una mica en Fort Bravo amb William Holden quan Ben Vandergroat intenta evadir-se sortint d'un forat d'una gruta i Lina Patch intenta desviar la desconfiança de Howard Kemp.
* Western d'exteriors, enèrgic, concís i amb pocs personatges, perfectament definits en les seves diferents i de vegades complexes motivacions. Excel·lent James Stewart impressionant en els seus esclats de violència.

## Premis i nominacions
### Nominacions

* Oscar al millor guió original

## Galeria

* James Stewart
* Millard Mitchell

## Referències

* ↑ Colorado Jim
* ↑ Calderon, pàg. 113
* ↑ «The 26th Academy Awards» (en anglès). Acadèmia de les Arts i les Ciències Cinematogràfiques. [Consulta: 10 desembre 2023].

## Bibliografia

* Calderón, Teo. Calderón & Villamandos. Movie Movie (en castellà). ISBN 84-605-6130-5.
# Redon

Redon (bretó Redon) és un municipi francès situat al departament d'Ille i Vilaine i a la regió de Bretanya. L'any 2016 tenia 8.889 habitants. Limita al nord-oest amb Saint-Perreux, al nord amb Bains-sur-Oust, al nord-est Sainte-Marie, a l'est amb Saint-Nicolas-de-Redon, al sud-oest amb Saint-Jean-la-Poterie i al sud amb Rieux.

## Llengua bretona

El 10 d'octubre de 2008 el consell municipal va aprovar la carta Ya d'ar brezhoneg. A l'inici del curs 2007 el 13,8% dels alumnes del municipi eren matriculats a la primària bilingüe.

## Demografia

Evolució de la població Cassini i INSEE :
| 1793 | 1800 | 1806 | 1821 | 1831 | 1836 | 1841 | 1846 | 1851 |
| 3 549 | 3 783 | 3 777 | 4 183 | 4 504 | 4 506 | 4 606 | 5 303 | 5 882 |
| 1856 | 1861 | 1866 | 1872 | 1876 | 1881 | 1886 | 1891 | 1896 |
| 5 471 | 5 943 | 6 064 | 6 131 | 6 446 | 6 537 | 6 428 | 6 929 | 7 034 |
| 1901 | 1906 | 1911 | 1921 | 1926 | 1931 | 1936 | 1946 | 1954 |
| 6 935 | 6 681 | 6 699 | 6 640 | 6 718 | 6 698 | 6 565 | 7 401 | 7 869 |
| 1962 | 1968 | 1975 | 1982 | 1990 | 1999 | 2006 | 2011 | 2016 |
| 8 876 | 9 363 | 9 649 | 9 170 | 9 260 | 9 499 | 9 601 | 9 395 | 8 889 |
| 2019 | - | - | - | - | - | - | - | - |

## Administració

Llista d'alcaldes :
| Període | Identitat | Partit |
| 1965-1970 | Joseph Ricordel | Divers droite |
| 1970-1983 | Jean Tiger | Divers droite |
| 1983-1995 | Pierre Bourges | PS |
| 1995-2001 | Alain Madelin | Democràcia Liberal |
| 2001-2007 | Jean-Michel Bollé | Divers droite |
| 2007-2014 | Vincent Bourguet | Divers droite |
| 2014-2020 | Pascal Duchêne | UDI |

## Galeria d'imatges

* El cor i la nau de l'abadia
* Alcaldia de Redon

## Referències

* ↑ (francès) Ofis ar Brezhoneg: Enseignement bilingue
# Blagòevgrad

Blagòevgrad (búlgar: Благоевград, antigament: Gorna Djumaia búlgar: Горна Джумая) és una ciutat del sud-oest de Bulgària, capital de la Província de Blagòevgrad.
La ciutat està situada a la vall del riu Estrímon, als peus de les muntanyes de Rila i de Pirin, a prop de la frontera amb Grècia, Macedònia del Nord i Sèrbia.

## Història

Els orígens de la ciutat es remunten a l'Edat antiga, l'emplaçament de Blagòevgrad fou on els tracis hi erigiren Skaptopara. Segons els historiadors, aquest nom significa "alt mercat". Durant l'ocupació de l'Imperi Otomà, la vila pren el nom de Gorna Djumaia búlgar: Горна Джумая. Finalment el 1950 la ciutat fou rebatejada amb el nom de Blagòevgrad, en honor del fundador del partit socialdemòcrata búlgar Dimítar Blagòev.
Retornant a l'època dels tracis, escolliren aquest lloc pel seu valor estratègic, entre la mar Egea i el Danubi, a la conca fèrtil de l'Estrímon. A més, també s'hi troben aigües termals.
Els romans en preneren el control cap al segle i aC. De fet, la primera prova d'existència de la vila es tracta d'una estela trobada el 1868, on es veuen els locals es queixen del pas de l'emperador romà Gordià III per la ciutat
El pas de nombroses tribus bàrbares i l'arribada dels eslaus, al segle v, porta al declivi de la regió. No es disposa pas d'informació sobre la zona durant l'edat mitjana.
El 1900, segons Vassil Kantxov la població de la vila era de 6.400 habitants, dels quals 1.250 eren búlgars, 4.500 turcs, 250 vlacs, 200 gitanos, 180 jueus i 60 grecs.

## Ciutats agermanades

* Skopje, Macedònia del Nord
* Székesfehérvár, Hongria
* Nagasaki, Japó
* Žilina, Eslovàquia
* Batumi, Geòrgia

## Fills il·lustres

* Dimítar Berbàtov, (1981-), futbolista
* Stanislav Manolev, (1985-), futbolista

## Referències

* ↑ Makedonija. Etnografija i statistika - 2.19
# Àngels Casanovas Romeu

Àngels Casanovas Romeu (Barcelona) és arqueòloga i conservadora de museus, especialitzada en prehistòria i història antiga. Es va llicenciar en Història per la Universitat Autònoma de Barcelona, l’any 1981, i ha estat vinculada amb la generació del Boletín de Historia y Geografía del Bajo Aragón.
Ha destacat com a investigadora i divulgadora, amb un especial interès pel patrimoni cultural de Catalunya, participant en exposicions i publicant treballs sobre la història de l'arqueologia catalana i els materials prehistòrics i històrics, incloent-hi la museització de l'antiga presó de Castelló d’Empúries, estudis sobre el Castell dels Calatravos d'Alcanyís i altres.
Gran part de la seva trajectòria professional s’ha desenvolupat com a conservadora en diversos museus de Catalunya. En el Museu d'Arqueologia de Catalunya (MAC) coordina exposicions temporals i és responsable de les col·leccions visigodes. Abans, ha ocupat càrrecs com a responsable del Departament d’Educació del Museu d’Història de Sabadell i conservadora al Museu Marítim de Barcelona.
Casanovas ha estat autora de diverses publicacions en l'àmbit de l'arqueologia i la museologia. Va escriure dos catàlegs científics sobre les col·leccions del Museu Episcopal de Vic, un dedicat als Pitrals (1995) i un altre als Bronzes prehistòrics (1999). A més, va col·laborar en diversos catàlegs d’exposicions temporals, com L’Islam i Catalunya (1998), El Gust d'Ausiàs March (1997-1998) i Sucre i Borja, la canyamel dels ducs (2000). També ha participat en publicacions com La mar de Arte (2005) o Graffiti… grafits. 6000 anys de llenguatge marginal (1999).

## Referències

* 1 2 3 «Dos historiadores de reconocido prestigio internacional» (en castellà). El Periodico, 04-01-2015. [Consulta: 28 novembre 2024].
* 1 2 3 4 5 «Professora Àngels Casanovas Romeu, Conservadora del Museu d'Arqueologia de Catalunya (MAC)». Cercle Català d'Història. [Consulta: 28 novembre 2024].
* ↑ Colom, Roger. «En temps de guerra: el Museu d'Arqueologia de Catalunya i la protecció del patrimoni arqueològic | Agenda de Girona | Ajuntament de Girona». [Consulta: 28 novembre 2024].
* ↑ «El CESBA edita un libro sobre las pinturas medievales del Castillo de Alcañiz (Teruel) - Noticias» (en castellà). [Consulta: 28 novembre 2024].
# Surveilled

Surveilled és una pel·lícula documental de 2024, dirigida per Matthew O'Neill i Perri Peltz, i presentada pel periodista Ronan Farrow, sobre l'espionatge contra l'independentisme català. La preestrena es va fer al DOC NYC de 2024 i la difusió a través de la plataforma de distribució Max de Warner Bros. Discovery el 20 de novembre del mateix any. En una entrevista al programa The Lead de la CNN, presentat per Jake Tapper, Farrow va promocionar la pel·lícula denunciant l'amenaça que suposa per a tots els públics l'existència de programes d'espionatge com Pegasus i va definir l'operació espanyola contra l'independentisme català com una mostra «d'una democràcia que s'ensorra».

## Mireu també

* Independentisme català
* Catalangate

## Referències

* ↑ Garcia, Maria. «'Surveilled', el documental d'HBO que exposa les vergonyes de l'Estat espanyol a partir del 'Catalangate'», 26-11-2024. [Consulta: 27 novembre 2024].
* ↑ Casulleras Nualart, Josep «HBO estrenarà 'Surveilled', un film impactant de Ronan Farrow sobre l'espionatge contra l'independentisme català». Vilaweb, 12-11-2024 [Consulta: 12 novembre 2024].
* ↑ «HBO Original Documentary Surveilled Debuts November 20» (en anglès). Warner Bros. Discovery, 12-11-2024 [Consulta: 12 novembre 2024].
* ↑ «Surveilled» (en anglès). DOC NYC, 12-11-2024. [Consulta: 12 novembre 2024].
* ↑ «HBO estrenarà 'Surveilled', un film sobre l'espionatge contra l'independentisme català». Diari de Balears, 13-11-2024 [Consulta: 13 novembre 2024].
* ↑ Mangan, Lucy. «Surveilled review – throw away your phone right now!» (en anglès). The Guardian, 25-11-2024. [Consulta: 27 novembre 2024].
* ↑ Casulleras Nualart, Josep. «“Això que passa a Espanya pot passar aquí”: l'alerta de Ronan Farrow amb l’estrena de 'Surveilled'». Vilaweb, 19-11-2024. [Consulta: 27 novembre 2024].

## Enllaços externs

* Tràiler del documental a YouTube (anglès)
# Malvasia

    Per altres significats vegeu Monembasia (en català medieval Malvasia)
La malvasia o és una varietat de cep blanca, encara que també n'existeix una subvarietat negra. El raïm de malvasia és menut i poc compacte. El gra és gros, tendre i ovoide, molt dolç i aromàtic.
El vi elaborat amb aquesta varietat vitícola és anomenat també malvasia, o vi de malvasia, un vi licorós blanc, dolç, olorós i d'alta graduació. A l'edat mitjana se li suposaven propietats medicinals i tòniques i apareix citat al Tirant lo Blanc.
Originària de Grècia, el nom malvasia se suposa que és una deformació italiana del nom de la població grega de Monembasia, des d'on es va estendre a Nàpols, Madeira, les Canàries, Sitges, Banyalbufar i Torís. La seva antiguitat i la seva extensió ha provocat la creació de subvarietats, però a causa de la poca resistència a les malalties el cultiu s'ha anat reduint sent substituït per altres varietats. La principal producció es troba avui a Itàlia, i és una de les varietats principals a la DOC Alguer, DO Penedès, DO Tarragona i DO València.
A vegades la malvasia es designa amb complements: de Sitges, roja, catalana, del país, de gra gros (o vermentino), grossa, primerenca, borda, d'Alacant o del Rosselló (subvarietat anomenada trobat), de Càndia. A la zona de Limós s'anomena, en francès, malvoisie al macabeu.
La malvasia de Sitges es refereix al vi dolç que és una beguda típica a la regió de Sitges després de les celebracions i de les xatonades.
Són sinònims: subirat, subirat parent, parent, santjaume, rojal, roget, fumat, grec, jaumet, jaumenc, jaumí.

## Referències

* 1 2 3 Romaní Olivé, Joan Maria. Diccionari del vi i del beure.. 2a edició. Valls: Cossetània Edicions, setembre de 2018, p. 138. ISBN 9788490347515.
* ↑ Gilbert, Teresa «Vinyes centenàries entre maons». Diari Ara [Barcelona], /02/2012, p.. ISSN: 2014-010X.
* ↑ «La malvasia de Càndia – Tirant lo Blanch». [Consulta: 22 agost 2023].

## Vegeu també

* Malvasia del Rosselló o trobat
* Vi generós
# Crambe

Crambe és un gènere de plantes amb flors de la família Brassicàcia originari d'Europa, l'Àsia central i del sud-oest i est d'Àfrica en les seves regions temperades i tropicals. Entre les seves espècies inclou la col de mar Crambe maritima, de la qual les fulles són omestibles. Crambe abyssinica, es cultiva per extreure'n oli de les seves llavors amb un producte de característiques similars a l'oli de balena.
Als Països Catalans l'única espècie que és autòctona del gènere és Crambe hispanica

## Referències

* ↑ Bolòs i Vigo Flora dels Països catalans barcelona 1990
# Bipasha Basu

Bipasha Basu (Nova Delhi, 7 de gener de 1979; Bengalí: বিপাশা বসু) és una model i actriu índia, guanyadora de la Competició mundial de supermodels Ford amb què es va fer molt coneguda.
És la segona de tres filles; les seves germanes són Bidisha i Bijoyeta. Va néixer a Nova Delhi, però la seva família es va mudar més tard a Kolkata, on ja va començar a guanyar concursos de model de molt petita.
Es va graduar en comerç a Calcuta i va debutar al cinema amb Ajnabee d'Abbas-Mustan amb Bobby Deol, Akshay Kumar i Kareena Kapoor. El 7 de juliol de 2007 va presentar amb Hilary Swank i Ben Kingsley les Les set noves meravelles del món. Ha participat en desenes de pel·lícules. A més d'actuar en pel·lícules, Basu és un entusiasta del fitness i ha aparegut en diversos vídeos de la temàtica. Després d'una relació amb l'actor John Abraham, Basu es va casar amb l'actor Karan Singh. Grover el 2016, amb qui té un fill.

## Referències

* ↑ «Bipasha Basu, Karan Singh Grover announce their marriage to get hitched on April 30». Indian Express, 06-04-2016. Arxivat de l'original el 2016-04-10. [Consulta: 8 abril 2016].
* ↑ «Bipasha Basu and Karan Singh Grover are pregnant, actress shares beautiful pics of her baby bump» (en anglès), 16-08-2022. [Consulta: 16 agost 2022].
* ↑ «First Pics: Bipasha Basu and Karan Singh Grovers Mehendi». NDTV India [Consulta: 29 abril 2016].
# Jynx (gènere)

Jynx és un gènere d'ocells, únic de la subfamília Jynginae, dins la família dels pícids (Picidae). Llur estranya conducta defensiva, en què imiten una serp, mitjançant moviments del coll mentre emeten un sisseig, els ha valgut el nom vulgar de colltorts. Un d'ells, Jynx torquilla, habita als Països Catalans.

## Morfologia

Fan 16 -17 cm de llargària, amb un pes de 30 – 40 grams. El plomatge és marró i molt críptic, amb una línia fosca que travessa l'ull. No hi ha dimorfisme sexual.

## Ecologia

Viuen en boscos oberts, parcs, horts i praderies amb arbres, d'Euràsia i Àfrica. L'espècie septentrional, que cria en Àsia i Europa, emigra en hivern fins a Àfrica i el sud-est asiàtic. L'altra espècie habita en Àfrica meridional.
S'alimenten principalment de formigues, que obtenen, com els altres pícids, amb l'ajut de la llengua.
Aprofiten per niar cavitats naturals o forats fets pels picots, sense afegir cap material. La femella pon 5 – 14 ous blancs, que cova 12 – 13 dies, romanent al niu 21 dies.

## Llista d'espècies

Se n'han distingit dues espècies dins aquest gènere:
* Colltort comú (Jynx torquilla).
* Colltort gorja-roig (Jynx ruficollis).

## Referències

* ↑ Dieter Bume. Enciclopédia de la Aves. Ediciones Orbis S.A. Barcelona. 1986. ISBN 84-7634-548-8
* ↑ El gènere Jynx a tree of life Rev. 28-06-2010
# Joves i monstres

Joves i monstres (títol original: Little Monsters) és una pel·lícula estatunidenca de comèdia i fantasia estrenada l'any 1989, dirigida per Richard Alan Greenberg i protagonitzada per Fred Savage, Howie Mandel, Daniel Stern i Margaret Whitton. Ha estat doblada al català.

## Argument

Brian Stevenson (Fred Savage) és un nen de sisè grau que juntament amb la seva família es trasllada a una nova ciutat, deixant enrere la seva antiga vida i amics. Al cap de poc temps d'arribar a la nova casa, Brian és acusat de diverses coses que aparentment no ha fet. Un litre de gelat que el seu pare (Daniel Stern) va trobar en l'armari i la seva bicicleta deixada enmig del camí de l'entrada (cosa que va provocar que el seu pare xoqués contra la bicicleta en el seu camí al treball). No obstant això, Brian insisteix en la seva innocència i culpa al seu germà menor Eric (interpretat pel germà menor de Fred Savage en la vida real, Ben Savage), que afirma haver vist un monstre la nit anterior i que ell va ser el culpable de tot. Òbviament sense creure'l i enfadat pel reny dels seus pares, Brian li arrabassa a Eric el seu esmorzar i el llança per la finestra de l'autobús escolar, colpejant en el procés a Ronnie Coleman (Devin Ratray), el pinxo de l'escola que després puja a l'autobús i amenaça a Brian.
Aquella mateixa nit, mentre Brian dorm a l'habitació d'Eric com a part d'una aposta, veu una ombra lliscant per l'habitació que ràpidament desapareix sota el llit. La nit següent, Brian col·loca paranys i captura l'intrús: un divertit monstre de pell blava anomenat Maurice (Howie Mandel). Malgrat el temor inicial, Brian aviat descobreix que ell i Maurice comparteixen els mateixos interessos i es converteixen en bons amics.

## Repartiment

* Fred Savage: Brian Stevenson.
* Howie Mandel: Maurice.
* Ben Savage: Eric Stevenson.
* Daniel Stern: Glen Stevenson.
* Margaret Whitton: Holly Stevenson.
* Rick Ducommun: Snik.
* Frank Whaley: Boy.
* Amber Barretto: Kiersten.
* William Murray Weiss: Todd.
* Devin Ratray: Ronnie Coleman.

## Crítica

La pel·lícula va rebre crítiques mixtes, la crítica del lloc web Metacritic dona una mitjana de 61 sobre 100. Tomas Gliatto de People Weekly va donar una crítica menys positiva: "No dic que no m'agradi, al contrari l'adoro, solament que em sembla que no té sentit l'argument de la pel·lícula. Les actuacions em van encantar."

## Referències

* ↑ «It's Special Effects That Make the Actor».
* ↑ «Joves i monstres». esadir.cat.
* ↑ «Little Monsters». IMDb.
# One Foot in Heaven

One Foot in Heaven és una pel·lícula estatunidenca dirigida per Irving Rapper, estrenada el 1941.

## Argument

La pel·lícula segueix la vida d'un pastor protestant i la seva família i les diverses dificultats i gent que es troben mentre passen de parròquia en parròquia. El pastor Spence comença amb una vista religiosa estricta del ministeri però acaba per apreciar la vida d'una generació més jove i com necessita fer-ho, i no només seguir rituals i costums

## Repartiment

* Fredric March: William Spence
* Martha Scott: Hope Morris Spence
* Beulah Bondi: Mrs. Lydia Sandow
* Gene Lockhart: Preston Thurston
* Elisabeth Fraser: Eileen Spence, amb 17 anys
* Harry Davenport: Elias Samson
* Laura Hope Crews: Mrs. Preston Thurston
* Grant Mitchell: Clayton Potter
* Moroni Olsen: Dr. John Romer
* Jerome Cowan: Dr. Horrigan
* Ernest Cossart: Mr. John E. Morris
* Nana Bryant: Mrs. Morris
* Gig Young (no surt als crèdits)
* Hobart Bosworth (no surt als crèdits)

## Premis i nominacions
### Nominacions

* 1942: Oscar a la millor pel·lícula

## Referències

* ↑ «One Foot in Heaven». The New York Times.
# Roger III de Montgomery

Roger (III) de Montgommery fou un noble normand, fill de Roger II de Montgommery vescomte d'Hiémois/Exmes i senyor de Bellême i Alençon (i més tard comte de Shrewsbury).
Era el fill gran i hereu de Roger II, i fou enviat pel seu pare a l'expedició de Guillem el Conqueridor a Anglaterra el 1066. Roger va morir en la batalla de Hastings el 1066, on fou un dels comandants.

## Referències

* Wace, Maistre Wace's Roman de Rou et des Ducs de Normandie, nach den Handschriften, éd. H. Andresen, ll. 7673-7678, pàgs. 333-334